बोला- गौ-तस्करों को मारेंगे, जिंदा काटेंगे; हरियाणा पुलिस सुपर-डुपर, पूरी मदद करती है
Rajasthan Junaid Nasir Double Murder Case - Accused Monu Manesar Video Goes Viral; राजस्थान के 2 मुस्लिम युवक नासिर-जुनैद हत्याकांड के बाद चर्चा में आए गौरक्षक मोनू मानेसर के 2 और वीडियो सोशल मीडिया पर वायरल हो रहा है
राजस्थान के 2 मुस्लिम युवकों नासिर-जुनैद हत्याकांड से चर्चा में आए गौरक्षक मोनू मानेसर के 2 वीडियो सामने आए हैं। पहले में वह गौ-तस्करों को मारने और जिंदा काटने की बात कर रहा है, जबकि दूसरे वीडियो में वह हरियाणा पुलिस की तारीफ में खूब कसीदे पढ़ते हुए पूरा सहयोग करने की बात कर रहा है।
फिलहाल मोनू मानेसर हत्या का आरोप लगने के बाद से अंडरग्राउंड है। राजस्थान पुलिस की टीमें उसकी तलाश में लगातार छापेमारी कर रही हैं। वहीं हरियाणा पुलिस भी उसे गुरुग्राम में हुई फायरिंग के केस में तलाश कर रही है।
पहले वीडियो में क्या कहा...
पहले वीडियो में मोनू के साथ खड़े एक व्यक्ति ने कहा कि मेवात एक तरह का मिनी पाकिस्तान है। ये आज से नहीं है, औरंगजेब के समय से हो रहा है। वहीं साथ खड़े मोनू ने इसी वीडियो में कहा कि हम रोज गाड़ियां पकड़ते हैं। कुछ कमियों की वजह से गाड़ियां छूट जाती हैं।
हमारी शासन और प्रशासन से बात हुई। अब गाड़ियां नहीं छूटेंगी। अगर गाड़ियां नहीं छूटेंगी तो गौ-तस्करी नहीं होगी। एक सजा का प्रावधान भी सरकार की तरफ से किया गया है। उस पर हम पैरवी कर रहे है। हमें आचार्य आजाद जी के नेतृत्व में वकीलों की टीम मिली है।
वकीलों की टीम काम करेगी और उनको (गौ-तस्करों) हम छूटने नहीं देंगे और फिर गौ-तस्करी नहीं होगी। खुद पर पैसे लेकर गाड़ी छोड़ने के आरोप पर जवाब देते हुए मोनू मानेसर ने कहा कि हमें बड़ा दुख हो रहा है, लेकिन गौ-तस्करों को हम मारेंगे और जिंदा काटेंगे। उनका काम करेंगे। आरोप-प्रत्यारोप तो काम करने वालों पर लगते रहते है। उस पर हमें कोई दिक्कत नहीं है।
हमें पता-हमारी आत्मा को पता, हमारे गुरुजनों और गौमाता को पता है। हमें किसी को बताने की जरूरत नहीं है कि हम करते क्या हैं। हमारे साथ बहुत संगठन, समाजसेवी और जो भी जुड़े हैं, सभी लोग सक्षम हैं। हमारे पास सिर्फ कमी है तो सिर्फ हमारी गौ-माता की हत्या हो रही है, उसकी कमी है।
दूसरे वीडियो में कहा- हरियाणा पुलिस सुपर-डुपर
दूसरे वीडियो में मोनू कहता दिख रहा कि हमारी पुलिस सुपर-डुपर है। हरियाणा पुलिस तो हरियाणा पुलिस है। हमारी पूरी मदद करती है। रात-दिन हमारे साथ सहयोग करती है। एक-दो बार की तो हम कह नहीं सकते, लेकिन हमारी पुलिस की स्पीड हमसे ज्यादा है। 10 में से 8 बार हरियाणा पुलिस हमसे पहले गौ-तस्करों को पकड़ने के लिए पहुंचती है।
कौन है मोनू मानेसर?
दरअसल, गुरुग्राम के गांव मानेसर का रहने वाला मोहित यादव उर्फ मोनू मानेसर का नाम हरियाणा के गुरुग्राम, फरीदाबाद, मेवात और रेवाड़ी इलाके में काफी चर्चित है। मोनू कुछ सालों में ही गौ-तस्करों के खिलाफ अभियान छेड़कर काफी चर्चित हो गया, लेकिन पिछले एक माह के अंदर उसका नाम 3 बड़ी अपराधिक घटनाओं में उछला।
पहले 27 जनवरी को हुई वारिस नाम के युवक की संदिग्ध मौत में उसका नाम आया और फिर 6 फरवरी को पटौदी में हुई फायरिंग में भी मोनू का ही नाम आया। 16 फरवरी को हरियाणा के भिवानी स्थित लोहारू कस्बा में मिली नासिर-और जुनैद की लाश के मामले में भी मोनू पर भरतपुर थाने में हत्या के आरोप में मामला दर्ज है।
जिंदा जलाकर मारने का आरोप
दरअसल, राजस्थान के जिला भरतपुर के पहाड़ी इलाके के गांव घाटमीका निवासी नासिर (28) और जुनैद (33) को 15 फरवरी को किडनैप किया गया था। अगले दिन हरियाणा के भिवानी में बोलेरो में दोनों के कंकाल बरामद हुए थे। इस मामले में दोनों के परिवार ने बजरंग दल से जुड़े गौरक्षक मोनू मानेसर और उसके साथियों पर मार पिटाई के बाद जिंदा जलाकर मार देने का आरोप लगाया था।
जिसके बाद भरतपुर थाना पुलिस ने मोनू मानेसर सहित अन्य लोगों पर विभिन्न धाराओं में केस भी दर्ज किया हुआ है। पुलिस इस केस में फरार 8 आरोपियों की फोटो भी जारी कर चुकी है। इनमें से एक आरोपी रिंकू सैनी की गिरफ्तारी हुई है।
ये खबरें भी पढ़ें...
कौन है मोनू मानेसर, जिसका नाम जुनैद-नासिर हत्या में आया:20 दिन में 2 हत्या व 1 हत्या के प्रयास का आरोप; पुलिस से पहले मिलती है गौतस्करी की खबर
राजस्थान के 2 मुस्लिम युवक जुनैद-नासिर को बोलेरो गाड़ी में जिंदा जलाने के केस में हरियाणा के मोनू मानेसर का नाम फिर चर्चा में है। ऐसे में सब यह जानना चाहते हैं कि मोनू मानेसर कौन है, जिसका खुफिया नेटवर्क इतना मजबूत है कि गो तस्करी की खबर पुलिस से पहले उसके पास होती है। कैसे वह 8 साल एक साधारण लड़के से हरियाणा में बजरंग दल के गोरक्षा प्रमुख तक की कुर्सी पर पहुंच गया। पढ़िए मोनू मानेसर की पूरी कहानी...
जुनैद-नासिर हत्याकांड...आरोपियों के चेहरे आए सामने:राजस्थान पुलिस ने 8 लोगों की फोटो जारी की
राजस्थान के 2 मुस्लिम युवक नासिर और जुनैद को जलाकर मार देने की वारदात में शामिल 9 में से 8 आरोपियों की तस्वीर सामने आ गई है। इनमें एक आरोपी रिंकू सैनी को भरतपुर पुलिस ने अरेस्ट कर लिया है, जबकि 8 आरोपी अभी फरार हैं (पूरी खबर पढ़ें)
जुनैद-नासिर मर्डर केस, राजस्थान पुलिस पर हरियाणा में FIR:शिकायत में लिखा- आरोपी की पत्नी को पीटा जिससे गर्भ में बच्चे की मौत
गौ तस्करी को लेकर कथित तौर पर जिंदा जलाए गए जुनैद-नासिर मामला अब हरियाणा वर्सेस राजस्थान होता दिख रहा है। हरियाणा पुलिस ने मंगलवार को राजस्थान पुलिस के खिलाफ केस दर्ज किया। दरअसल, राजस्थान पुलिस ने 17 फरवरी की सुबह साढ़े 3 बजे हत्या के एक आरोपी श्रीकांत पंडित के घर छापा मारा था (पूरी खबर पढ़ें)